
Text rozhodnutia
Súd: Krajský súd Bratislava Spisová značka: 9Co/512/2011 Identifikačné číslo súdneho spisu: 1109224688 Dátum vydania rozhodnutia: 10. 10. 2013 Meno a priezvisko sudcu, VSÚ: JUDr. Magdaléna Floreková ECLI: ECLI:SK:KSBA:2013:1109224688.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Magdalény Florekovej a členov senátu JUDr. Romana Huszára a JUDr. Juraja Považana v právnej veci navrhovateľa: P. K.Á., V. V., H. XX, zastúpený JUDr. Stanislavom Jakubčíkom, advokátom, Bratislava, Jakubovo nám. 4, proti odporcovi: Kooperatíva poisťovňa, a.s., Vienna Insurance Group, Bratislava, Štefanovičova 4, o zaplatenie 17.355,84 € (522.862,- Sk) s príslušenstvom, na odvolanie navrhovateľa proti rozsudku Okresného súdu Bratislava I zo dňa 9. 2. 2011 č.k. 12C 214/2009 - 72, v pomere hlasov 3 : 0, takto r o z h o d o l : Odvolací súd napadnutý rozsudok súdu prvého stupňa p o t v r d z u j e. Odporcovi náhradu trov odvolacieho konania n e p r i z n á v a. o d ô v o d n e n i e : Napadnutým rozsudkom súd prvého stupňa za mietol návrh navrhovateľa, ktorým sa voči odporcovi domáhal zaplatenia sumy 17.355,84 € s príslušenstvom, z dôvodu nedostatku aktívnej vecnej legitimácie navrhovateľa v konaní. V odôvodnení prvostupňový súd uviedol, že navrhovateľ sa ako poistník/poistený z poistnej zmluvy pre havarijné poistenie motorového vozidla, uzavretej dňa 4. 4. 2005 medzi ním a odporcom, domáhal doplatenia poistného plnenia za odcudzené motorové vozidlo zn. Peugeot 206, EVČ: V. - XXXFF, vo výške 522.862,- Sk, do výšky poistnej sumy uvedenej v poistnej zmluve. Poistnou zmluvou pre havarijné poistenie motorových vozidiel a poistenie zodpovednosti za škodu spôsobenú prevádzkou motorového vozidla zo dňa 4. 4. 2005 mal súd za preukázané, že motorové vozidlo zn. Peugeot 206 Hdi, EVČ: V. - XXXFF, bolo poistené na poistnú sumu 1.040.957,- Sk vrátane DPH, s ročným poistným 34.039,- Sk a 5 % spoluúčasťou, pričom vinkulácia poistného plnenia bola dojednaná v prospech OTP Leasing a.s. až do písomného oznámenia OTP Leasing a.s. o riadnom ukončení leasingového vzťahu. Kúpnou a leasingovou zmluvou č. 05/032/031 zo dňa 4. 4. 2005 a osvedčením o evidencii SA 576323 zo dňa 6. 4. 2005, mal súd prvého stupňa za preukázané, že navrhovateľ bol leasingovým nájomcom ojazdeného motorového vozidla zn. Peugeot 206 Hdi, EVČ: V. XXXFF, rok výroby 2001, červenej farby, číslo motora XXDYGXXXXXXXX, číslo karosérie X., s počtom km: 70.000, s obstarávacou cenou 570.000,- Sk s DPH. Leasingovým prenajímateľom a majiteľom uvedeného motorového vozidla bol OTP Leasing a.s. Leasingový nájomca a prenajímateľ uvedenou leasingovou zmluvou potvrdili zaradenie vozidla do poistenia prostredníctvom spoločnosti OTP. Z uznesenia Okresného riaditeľstva PZ Bratislava II ČVS: ORP-2336/1-OVK-B2-2005 zo dňa 22. 12. 2005 súd prvého stupňa zistil, že dňa 18. 12. 2005 došlo k poistnej udalosti, keď poistené vozidlo bolo odcudzené neznámym páchateľom, pričom majiteľovi vozidla, spoločnosti OTP Leasing, a.s., vznikla škoda. Z likvidačnej správy odporcu zo dňa 25. 5. 2006 vyplýva, že odporca poskytol poistné plnenie OTP Leasing, a.s. ako majiteľovi poisteného motorového vozidla vo výške 221.216,- Sk, pričom vychádzal zo zmluvných dojednaní OTP Leasing a.s., čl. VIII a všeobecnej hodnoty vozidla vo výške 249.417,- Sk, od ktorej odpočítal poškodenie poisteného motorového vozidla pri vstupe do poistenia vo výške 16.558,- Sk a spoluúčasť 5 % vo výške 11.643,- Sk. Po právnej stránke oprel súd prvého stupňa svoje rozhodnutie o ust. § 797 ods. 1, 2 Obč. zák. O trovách konania rozhodol prvostupňový súd podľa § 142 ods. 1 O.s.p.; v konaní úspešnému odporcovi náhradu trov konania nepriznal, keďže mu v konaní žiadne trovy nevznikli. Uvedený rozsudok napadol v zákonnej lehote odvolaním navrhovateľ; svojím odvolaním napadol rozsudok v celom rozsahu, pričom sa domáhal jeho zmeny tak, že odvolací súd vyhovie jeho návrhu na začatie konania a prizná mu náhradu trov konania. Prvostupňovému súdu vytýkal nesprávne právne posúdenie veci. Súd prvého stupňa pochybil, keď sa stotožnil s námietkou odporcu o nedostatku aktívnej vecnej legitimácie navrhovateľa. Poukazoval na ust. § 797 ods. 1 Obč. zák., z ktorého vyplýva, že právo na plnenie má ten, na ktorého majetok sa poistenie vzťahuje, má subsidiárny charakter a uplatňuje sa len v prípade, že v zákone alebo v poistných podmienkach nie je uvedené inak. Podľa poistnej zmluvy uzatvorenej medzi odporcom a navrhovateľom dňa 4. 4. 2005 je navrhovateľ jasne označený ako poistník/poistený. V súlade so znením § 796 ods. 1 Obč. zák. navrhovateľ, ako poistený, bol povinný riadne platiť poistné. Túto svoju povinnosť navrhovateľ splnil včas a riadne v súlade s dojednanými podmienkami a poisťovateľ, t.j. odporca, toto poistné plnenie prijal. S tvrdením odporcu, že navrhovateľ nemá právo na plnenie od odporcu a nie je aktívne vecne legitimovaným účastníkom konania, navrhovateľ nesúhlasil. Pri likvidácii poistnej udalosti mal odporca postupovať v zmysle poistnej zmluvy a Všeobecných poistných podmienok pre poistenie majetku, čl. III ods. 1 bod a) a čl. IX ods. 2 bod a), a teda vyplatiť plnú poistnú sumu, na ktorú bolo predmetné vozidlo poistené. Je síce pravdou, že takéto plnenie v zmysle čl. IX ods. 9 obchodných podmienok Credium Slovakia, a.s. (pred zmenou obchodného mena OTP Leasing, a.s.) patrí leasingovému prenajímateľovi, ktorý by ho použil na úplné alebo čiastočné pokrytie vlastných škôd a nákladov a tiež na uspokojenie akýchkoľvek záväzkov nájomcu voči prenajímateľovi, faktom však je, že poistenou osobou je navrhovateľ a ten prenecháva poistné plnenie finančnému prenajímateľovi na základe leasingovej zmluvy a nie poistnej zmluvy. Navrhovateľ trval na tom, že poistná zmluva založila vzťah medzi navrhovateľom a odporcom, navrhovateľ je preto aktívne legitimovaný v konaní. Skutočnosť, že plnenie nepatrí finančnému prenajímateľovi, potvrdzuje aj fakt, že bolo potrebné osobitné dojednanie v leasingovej zmluve, na základe ktorého bolo poistné plnenie, ktoré by inak patrilo navrhovateľovi, vinkulované v prospech finančného prenajímateľa. Toto však nie je súčasťou poistných podmienok. Zmluvnou stranou poistnej zmluvy zo dňa 4. 4. 2005 bol jednoznačne navrhovateľ, poistnú zmluvu nepodpisoval ani na základe splnomocnenia a ani na základe poverenia spoločnosti Credium Slovakia, a.s. Aj podľa poistnej zmluvy zo dňa 4. 4. 2005 uzatvorenej medzi sporovými stranami vyplýva, že poistníkom rovnako ako aj poisteným je navrhovateľ. Navrhovateľ teda disponuje všetkými nárokmi z toho vyplývajúcimi. Otázka vlastníctva motorového vozidla nie je v danom zmluvnom vzťahu rozhodujúca, ako sa domnieva prvostupňový súd. Takýto výklad nie je konformný so znením poistnej zmluvy zo dňa 4. 4. 2005 a ani so znením ustanovení Občianskeho zákonníka o poistných zmluvách. V odvolaní navrhovateľ ďalej poukazoval na to, že pri vyčíslení výšky žalovanej istiny vychádzal zo sumy poistného plnenia vo výške 1.040.957,- Sk (34.553,40 €), ktorá je uvedená v poistnej zmluve a z výšky ktorej bola zároveň stanovená aj povinnosť platiť poistné. V dôsledku vypočítanej amortizácie by malo byť poistné plnenie ponížené o sumu 296.879,- Sk (9.854,58 €), argumentoval navrhovateľ. Odporca uhradil spoločnosti Credium Slovakia, a.s. ako osobe oprávnenej zo zriadenej vinkulácie v jej prospech sumu 221.216,- Sk (7.343,03 €). Zvyšná suma vo výške 17.355,84 € predstavuje rozdiel medzi výškou sumy, na ktorú má navrhovateľ v zmysle poistnej zmluvy nárok a medzi skutočne poskytnutým plnením odporcu. Navrhovateľ bol ukrátený na svojich právach, čím mu bola spôsobená finančná ujma. Navrhovateľ osobitne poukazoval na to, že zmluva je svojou povahou spotrebiteľská a spôsob, akým odporca postupoval pri uzatváraní zmluvy ako aj likvidácii poistnej udalosti porušuje jeho práva ako spotrebiteľa. Navrhovateľ označil za neprijateľné, aby počas trvania zmluvy platil vysoké poistné v dobrej viere, že tým prenáša za odplatu riziko na zmluvného partnera a následne pri vzniku poistnej udalosti zistil, že zmluvný partner - odporca - zmluvu nerešpektuje, nakoľko bola chybou jeho vlastného sprostredkovateľa chybne uzatvorená. Odporca svoje pochybenie nepriamo priznal, keď po vykonaní finančného dohľadu prostredníctvom NBS navrhol vrátiť spätne poistné plnenie. V prípade, že odporca pochybil v procese uzatvárania zmluvy o poistení, je navrhovateľ názoru, že pochybenie, resp. spor vo výklade má byť v zmysle ustálenej judikatúry vykladaný v prospech spotrebiteľa, t.j. navrhovateľa, ktorého postavenie je nevýhodnejšie. Na odvolanie navrhovateľa sa písomne vyjadril odporca tak, že navrhol napadnutý rozsudok súdu prvého stupňa ako vecne správny potvrdiť, keď sa s napadnutým rozhodnutím prvostupňového súdu stotožnil. Odvolací súd preskúmal vec v napadnutom (t.j. v celom) rozsahu, podľa § 212 ods. 1 O.s.p., bez nariadenia odvolacieho pojednávania (§ 214 ods. 2 O.s.p.). Vo veci verejne vyhlásil rozsudok podľa § 156 ods. 3 v spojení s § 211 ods. 2 O.s.p., keď dospel k záveru, že odvolaniu navrhovateľa nemožno priznať úspech. Podľa § 797 ods. 1 Obč. zák. právo na plnenie má, pokiaľ nie je v tomto zákone alebo v poistných podmienkach ustanovené inak, ten, na ktorého majetok, život alebo zdravie alebo na ktorého zodpovednosť za škody sa poistenie vzťahuje (poistený). Podľa § 797 ods. 2 Obč. zák. právo na plnenie vznikne, ak nastane skutočnosť, s ktorou je spojený vznik povinnosti poistiteľa plniť (poistná udalosť). V súdenej právnej veci nie je sporné, že navrhovateľ užíval motorové vozidlo Peugeot 206Hdi EČV: V. XXXFF na základe leasingovej zmluvy, ako leasingový nájomca, keď leasingovým prenajímateľom a zároveň vlastníkom označeného motorového vozidla bola spoločnosť OTP Leasing, a.s., ako to vyplýva jednak zo samotnej leasingovej zmluvy č. 05/032/031 (č.l. 14 spisu). Na základe predmetnej leasingovej zmluvy navrhovateľ (ako poistník/poistený) uzatvoril v rovnaký deň, t.j. 4. 4. 2005 s odporcom (ako poistiteľom) poistnú zmluvu pre havarijné poistenie motorových vozidiel a poistenie zodpovednosti za škodu spôsobenú prevádzkou motorového vozidla (č.l. 5 spisu). Súčasťou tejto poistnej zmluvy je aj potvrdenie navrhovateľa o tom, že mu všetky údaje (obsiahnuté v uzavretej poistnej zmluve) boli oznámené. Ako zároveň plynie z poistnej zmluvy uzavretej medzi účastníkmi konania, táto obsahuje informáciu o vinkulácii poistného plnenia v prospech OTP Leasing, a.s., ktorá trvá až do písomného oznámenia OTP Leasing, a.s. o riadnom ukončení leasingového vzťahu (časť Poistná suma, poistné). Uvedená informácia o vinkulácii poistného plnenia v prospech leasingovej spoločnosti, ako majiteľa motorového vozidla (predmetu leasingu), je založená na vyššie spomínaných článkoch Zmluvných dojednaní spoločnosti OTP Leasing, a.s. (č.l. 69 až 71 spisu). Navrhovateľ pri uzatváraní poistnej zmluvy s odporcom svojím podpisom potvrdil, že mu boli oznámené a obdržal Všeobecné poistné podmienky ako aj príslušné Zmluvné dojednania OTP, ktoré tvoria súčasť poistnej zmluvy. Podľa čl. VIII ods. 8 Zmluvných dojednaní OTP Leasing, a.s., plnenie poisťovne je po dobu trvania leasingovej zmluvy k predmetu poistenia vinkulované na žiadosť poisteného v prospech spoločnosti OTP Leasing, a.s. so sídlom Bratislava, Tallerova 10, ktorá je po dobu trvania leasingu vlastníkom poistenej veci. V citovanom ust. § 797 ods. 1 Obč. zák. je určená osoba, ktorá má právo na poistné plnenie, v prípade, že nastane poistná udalosť uvedená v poistnej zmluve. Spravidla je touto osobou ten, na ktorého majetok (život alebo zdravie alebo na ktorého zodpovednosť za škodu) sa poistenie vzťahuje. Táto osoba je označená v zmluve ako poistený. Zákon však pripúšťa, aby sa poistné plnenie vyplatilo inej osobe. V danom prípade je síce v poistnej zmluve označený ako poistený navrhovateľ, avšak niet pochýb o tom, že predmet poistenia (motorové vozidlo) nebolo majetkom navrhovateľa, ako poisteného, ale leasingovej spoločnosti OTP Leasing, a.s., nakoľko leasingový vzťah medzi navrhovateľom a leasingovou spoločnosťou v čase poistnej udalosti stále trval. Uvedenú skutočnosť preukazuje aj Osvedčenie o evidencii motorového vozidla č. F. XXXXXX (č.l. 47 spisu). Poistenie sa teda vzťahovalo na majetok leasingovej spoločnosti, nie majetok navrhovateľa, škodu následkom poistnej udalosti utrpela leasingová spoločnosť ako majiteľ motorového vozidla, nie navrhovateľ. Preto aj poistné plnenie, berúc navyše do úvahy aj obsah zmluvných dojednaní, s ktorými bol navrhovateľ pri uzatváraní ako leasingovej zmluvy tak aj zmluvy o poistení oboznámený, prináleží nie navrhovateľovi, ale spoločnosti OTP Leasing, a.s. Právny záver prvostupňového súdu o nedostatku aktívnej vecnej legitimácie navrhovateľa je preto správny. Na tomto závere nemôže nič zmeniť ani argumentácia navrhovateľa v odvolaní o spotrebiteľskom charaktere poistnej zmluvy. Odvolací súd z uvedených dôvodov rozsudok súdu prvého stupňa v napadnutej časti (vo výroku, ktorým súd návrh navrhovateľa zamietol) ako vecne správny potvrdil (§ 219 ods. 1 O.s.p.), včítane vecne správneho výroku o trovách konania. O trovách odvolacieho konania rozhodol odvolací súd podľa § 224 ods. 1 v spojení s § 142 ods. 1 O.s.p. V odvolacom konaní úspešnému odporcovi náhradu trov odvolacieho konania nepriznal, keďže odporca si náhradu trov odvolacieho konania neuplatnil (resp. mu žiadne trovy v odvolacom konaní nevznikli). Poučenie: Proti tomuto rozsudku odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1109224688.1 (dáta aktuálne k 12. 11. 2026). Záväzné je znenie zverejnené súdom.




